ရေသည်ပြဇာတ်

မေးခွန်း: ဆိုင်းဆင့်ပတ်တိုက်ဆိုသည်မှာ အဘယ်နည်း။ ရေသည်ပြဇာတ်ထဲမှ သင်တွေ့ရှိသော ဆိုင်းဆင့်ပတ်တိုက်တို့ကို
ဖော်ထုတ်တင်ပြပါ။
အဖြေ: ဆိုင်းဆင့်ပတ်တိုက်ဆိုသည်မှာ ပြဇာတ်တွင် ဇာတ်လမ်းတစ်ခန်းနှင့် တစ်ခန်း အချိတ်အဆက်မိအောင်
ရေးဖွဲ့ရာတွင် ဆိုင်းဆရာအား ဆိုင်းတီးပေးရန် ဆင့်ဆိုသော စကားဖြစ်သည်။ ဆိုင်းဆင့်ပတ်တိုက် စကားများသည်လည်း
ပြဇာတ်တွင် အလွန်အရေးပါလှကြောင်း တွေ့နိုင်ပါသည်။
ရေသည်ပြဇာတ်တွင် အခန်းငါးခန်းခွဲ၍ ဇာတ်လမ်းဇာတ်ကွက် ဖန်တီးထားသည်။ အခန်း(၁)တွင် ဗာရာဏသီ
ပြည်ရှင်မင်းကြီး၏သားတော် ဥဒယကုမ္မာမင်းသား တက္ကသိုလ်ပြည်သို့ ပညာသင်သွားခန်း၊ တက္ကသိုလ်ပြည်မှ
အပြန်လမ်းစခန်း၌ နားနေသောအခန်းနှင့် ဗာရာဏသီမြို့မြောက်မျက်နှာက ရေသည်ယောက်ျား စကားဆိုခန်းဟူသော
ဇာတ်လမ်းဇာတ်ကွက်များ ဖန်တီးထားသည်။ ရေသည်ယောက်ျား တစ်ကိုယ်တည်းစကားဆိုရာတွင် မိမိသည်
ပင်ပန်းဆင်းရဲစွာ ရေကိုရောင်း၍ ဝမ်းကျောင်းရသဖြင့် အစားအသောက်မှာ အလွန်ဆင်းရဲကြောင်း ညည်းညူပြောဆိုပြီး
ကံကောင်းသည့်တစ်နေ့ ရွှေချထားလသို ပြောင်လာမည်ဖြစ်ကြောင်း၊ မိမိ၏ဘဝအခြေအနေကို စာဖတ်သူနှင့်
ပွဲကြည်ပရိသတ်များ သိရှိစေရန် ပြောပြပါသည်။ ထို့နောက် “အဆောင်တော်ရေအိုးနှင့် ဆိုင်းထမ်းပိုးစုံအလင်၊
ရေချိုကိုဆန်နှင့်လဲရအောင်၊ မြို့ထဲသို့ဝင်တော့မည်၊ မှန်ဝိုင်းရှင်တော်သုံးက၊ ရေပုံးကြိုးဆက်”ဟူသော
ဆိုင်းဆင့်စကားဖြင့် မိမိသည် ရေရောင်းရန်အတွက် ဗာရာဏသီမြို့ထဲသို့ ဝင်တော့မည်ဖြစ်၍ ဆိုင်းဆရာအား
ဆိုင်းတီးပေးရန် ပန်ကြားသောစကား ဖြစ်ပါသည်။ ဇာတ်ခန်းအကူးအပြောင်းအတွက် မြိုင်မြိုင်ဆိုင်ဆိုင်ဖြစ်စေရန်
ပန်ကြားသော ဆိုင်းဆင့်စကားသည်လည်း ဤပြဇာတ်အတွက် အလွန်အရေးပါလှပါသည်။
အခန်း(၂)တွင် ဗာရာဏသီမြို့တောင်မျက်နှာက ရေသည်မိန်းမသည် ရေအိုးကို ခေါင်းပေါ်ရွက်၍
ရေရောင်းကာ ဝမ်းကျောင်းရကြောင်း၊ အစားအသောက် အလွန်ဆင်းရဲမွဲတေကြောင်း ညည်းညူပြောဆိုပြီး၊
ရေကိုကြပ်ကြပ်ရောင်းနိုင်မှ ပြောင်းဆန်ကိုရမည်ဖြစ်ကြောင်း၊ မိမိကိုယ်ကိုအားတင်းကာ ရေရောင်းထွက်
တော့မည်ဖြစ်ကြောင်း “ကိုးမျက်စုံမှန်ဝိုင်းလယ်က၊ ရေသည်ကိုနေမမြင်ရအောင်၊ အိုးပင်တော်မူလိုက်စမ်း
မောင်ကြီးရှင်”ဟူသော ဆိုင်းဆင့်စကားဖြင့် ဆိုင်းဆရာအား ဆိုင်းတီးပေးရန် ဆင့်ဆိုလိုက်ပါသည်။
ဤဆိုင်းဆင့်စကားအဖွဲ့အရ ရေသည်မိန်းမသည် မိမိကိုယ်ကို စာဖတ်ပရိသတ်၊ ပွဲကြည် ့ပရိသတ်နှင့်
မိတ်ဆက်လိုက်ပြီး ရေရောင်းရမည်ဖြစ်သဖြင့် ရေရောင်းထွက်ရန် ဆိုင်းသံတီးလုံးဖြင့် ထွက်မည်ဖြစ်ကြောင်း၊
နေမမြင့်မီ ရေရောင်းထွက်ရကြောင်း ကာလနောက်ခံကိုပါ သိရပါသည်။
အခန်း(၄) ရေသည်ယောက်ျားနှင့် ရေသည်မိန်းမတို့ တွေ့ဆုံခန်းတွင် ဗာရာဏသီမြို့တောင်ဘက်အရပ်၊
လမ်းခုလတ် တစ်နေရာ၌ ရေသည်ယောက်ျားနှင့် ရေသည်မိန်းမတို့ တွေ့ဆုံကြရာ ရေသည်မိန်းမက ရေသည်ယောက်ျား၏
စားဝတ်နေရေး၊ ငွေကြေးအခြေအနေတို့ကို မေးမြန်းပြီး မိမိသည်လည်း ငွေလေးရွေးစုမိကြောင်း၊ လင်သားမယူ
အပျိုကြီးလုပ်နေကြောင်း ရေလာမြောင်းပေး ပြောဆိုရာ ရေသည်ယောက်ျားက လက်ထပ်ခွင့်တောင်းလိုက်ပါသည်။
ရေသည်ယောက်ျား၏ ငွေလေးရွေးကို ကြိုက်ကြေးအဖြစ်တင်တောင်းမှ လက်ခံမည်ဖြစ်ကြောင်း၊ မြောက်မြို့ရိုးကြား၌
ဝှက်ထားသည့်ငွေကို ချက်ချင်းသွားယူရန် ရေသည်မိန်းမကစေခိုင်းသဖြင့် ရေသည်ယောက်ျားက မိမိပိုင်ဆိုင်သည့်
ငွေလေးရွေးကို သွားယူတော့မည်ဖြစ်ကြောင်း ပြောဆိုအပြီး “ဗေလုဝစောင်း၊ ငါးကွင်းဥသျှောင်၊ နတ်မင်းဆောင်တဲ့၊
သန်းခေါင်မောင်းမှာ၊ ခုနစ်ချောင်းညှို့၊ ဆိုင်ရာတို့ပြီးလျှင်၊ ချောပို့ တော်မူလိုက်စမ်း ကိုးရွာစား”ဟူ၍
ဆိုင်းဆင့်စကားဆိုလိုက်ပါသည်။

အခန်း(၄)ဇာတ်လမ်းပြီး၍ နောက်တစ်ခန်းသို့ကူးပြောင်းရန် ဆိုင်းသံတို့ဖြင့် သာသာယာယာ ကူးပြောင်းနိုင်ရန်
ဆိုင်းတီးပေးခြင်းသည် ပြဇာတ်တစ်ခု၏ အရေးကြီးသောပြဇာတ်အင်္ဂါရပ် ဖြစ်ပါသည်။ ဤဆိုင်းဆင့်စကားအရ



ရေသည်ယောက်ျားနှင့် ရေသည်မိန်းမတို့ ပေါင်းသင်းနိုင်ရေးအတွက် ဇာတ်ဆောင်တို့၏ အဖြစ်အပျက်အခြေအနေတို့ကို
ကြိုတင်ခန့်မှန်းနိုင်သကဲ့ သို့ ဇာတ်လမ်းအတွက်လည်း ရသခံစားနိုင်အောင် ဖန်တီးပေးထားပါသည်။
ရေသည်ယောက်ျားသည် ရေသည်မိန်းမ၏ စေခိုင်းချက်အရ ဗာရာဏသီမြို့မြောက်မျက်နှာရှိ အုတ်ရိုးကြားထဲတွင်
ဝှက်ထားခဲ့သော ငွေလေးရွေးကို သွားယူနိုင်ရန် ဇာတ်ခန်းအကူးအပြောင်းအတွက် ဆိုင်းတီးပေးရပေမည်။
သို့ဖြစ်ရာ ဆိုင်းဆရာအား ဆိုင်းတီးရန် ပန်ကြားရာတွင် ဗေလုဝဆောင်းဟူသော သိကြားမင်းကြီး၏
အသုံးတော်ခံ ပဉ္စသီခနတ်သား၏စောင်းဖြင့် သန်းခေါင်ယံအချိန်တွင် သာယာစွာမြည်သောစောင်းသံ ကဲ့ သို့
စောင်းကြိုးခုနစ်ချောင်းတို့ကို သာယာစွာတို့၍ မိမိအားလိုရာအရပ်သို့ ပို့ဆောင်ပေးပါဟူ၍ ဆိုင်းဆရာအား
ဆိုင်းတီးပေးပါရန် ဆင့်ဆိုထားပါသည်။ ပြဇာတ်တွင် ဆိုင်းဝိုင်းမှ ဆိုင်းဆရာတို့၏ သာယာသောလက်သံတို့ဖြင့်
ပြဇာတ်မှ ဇာတ်ခန်းတစ်ခန်းနှင့်တစ်ခန်းကို အချိတ်အဆက်မိအောင် ကူးပြောင်းရကြောင်း ရေးဖွဲ့ထားသော
ဆိုင်းဆင့်စကား ဖြစ်ပါသည်။
အချုပ်ဆိုရသော် ဦးပုညသည် မူရင်းဇာတ်တော်မှ ဇာတ်လမ်းနှင့်အချိတ်အဆက်မိသော ဇာတ်ကွက်ကိုယူ၍
အခန်း(၅)ခန်းဖြင့် ရေသည်ပြဇာတ်ကို ရေးဖွဲ့ထားရာ တစ်နေ့တာ အဖြစ်အပျက်ကို ပေါ်လွင်အောင်
ရေးဖွဲ့တင်ပြနိုင်ပေသည်။ အခန်း(၁)၊ အခန်း(၂)နှင့် အခန်း(၄)တို့၏ အခန်း အကူးအပြောင်းတို့ကို
ဆိုင်းဆင့်စကားတို့ဖြင့် ချိတ်ဆက်တင်ပြထားပြီး အခန်း(၅)မှ ဇာတ်လက်တက် တို့ကိုမူ ဇာတ်ဆောင်တို့၏
ပြောစကားတို့ ဖြင့်သာ ချိတ်ဆက်တင်ပြထားပါသည်။ ပြဇာတ်ကို ကပြတင်ဆက်ရာတွင် ဆိုင်းဝိုင်းသည်
မပါမဖြစ်ပေ။ သို့ဖြစ်ရာ ရေသည်ပြဇာတ်တွင် ပြဇာတ်၏ သဘောသဘာဝ ပီပြင်အောင် ဇာတ်ခန်းအကူးအပြောင်းတွင်
ဆိုင်းဆင့်ပတ်တိုက်စကားတို့ဖြင့် ပုံဖော်ထားပြီး ဇာတ်လမ်းကို လိုရင်းအမြန်ရောက်အောင် ချုံရာတွင် ပြဇာတ်ဆရာ၏
ဇာတ်ညွှန်းစကားတို့ဖြင့် ချုံ့ကာ ဇာတ်လမ်းကို ချိတ်ဆက်ပေးထားပါသည်။ သို့ဖြစ်ရာ ဇာတ်ကွက်တွင်
မရှိမဖြစ်ပါဝင်ရမည် ပြဇာတ်၏အင်္ဂါရပ်ဖြစ်သော ဆိုင်းဆင့် ပတ်တိုက်စကားတို့သည် ဇာတ်လမ်းကိုပေါ်လွင်အောင်
ချိတ်ဆက် ထားနိုင်ကြောင်း၊ ဇာတ်ဆောင်တို့၏စရိုက်ကိုလည်း ပေါ်လွင်စေသော ဆိုင်းဆင့်စကားအဖွဲ့ကောင်းများ
ဖြစ်ကြောင်း သုံးသပ်မိပါသည်။